b'\n_START_ARTICLE_\nNKVD 4-oji \xc5\xa1auli\xc5\xb3 divizija\n_START_PARAGRAPH_\nNKVD vidaus kariuomen\xc4\x97s 4-oji \xc5\xa1auli\xc5\xb3 divizija , Vetrovo divizija \xe2\x80\x94\xc2\xa0 SSSR NKVD\xc2\xa0karinis junginys, veik\xc4\x99s TSRS-Vokietijos karo metu ir pokaryje, aktyviai dalyvav\xc4\x99s deportacijose ir kovoje su pasiprie\xc5\xa1inimu soviet\xc5\xb3 vald\xc5\xbeiai.\n_START_SECTION_\nDivizijos istorija\n_START_PARAGRAPH_\nDivizija suformuota 1943 met\xc5\xb3 rugs\xc4\x97jo 28 d. NKVD\xc2\xa0\xc4\xafsakymu nr. 001585 \xc2\xa0Krasnodaro kra\xc5\xa1te i\xc5\xa1 NKVD vidaus kariuomen\xc4\x97s valdybos \xc5\xa0iaur\xc4\x97s Kaukazo karin\xc4\x97s apygardos kari\xc5\xb3. Divizijos\xc2\xa0\xc5\xa1tabo dislokacijos vieta - Krasnodaras._NEWLINE_Oficialiomis divizijos funkcijomis buvo \xc5\xa0iaur\xc4\x97s Kaukazo, 1-ojo Pabaltijo, 2-ojo Baltarusijos ir 3-ojo Baltarusijos front\xc5\xb3 u\xc5\xbenugario, karinio ry\xc5\xa1io apsauga ir vidaus tvarkos i\xc5\xa1laisvintose teritorijose apsauga, kova su prie\xc5\xa1o diversin\xc4\x97mis \xc5\xbevalgybin\xc4\x97mis grup\xc4\x97mis. Divizija naudota kovai su pasiprie\xc5\xa1inimu \xc5\xa0iaur\xc4\x97s Kaukaze, lenk\xc5\xb3 pogrind\xc5\xbeio organizacijomis Lietuvoje - Armija Krajova ir Nacionalin\xc4\x97mis karin\xc4\x97mis paj\xc4\x97gomis, Lietuvos laisv\xc4\x97s kovotojais._NEWLINE_1944 m. sausio-vasario m\xc4\x97n. veik\xc4\x97 \xc4\x8ce\xc4\x8d\xc4\x97nijoje. Pagrindin\xc4\x97s paj\xc4\x97gos buvo dislokuotos Grozne, 137 \xc5\xa1auli\xc5\xb3 pulkas - Sun\xc5\xbeoje. 1944 m. vasario 23 - kovo 20 d. vykd\xc4\x97 \xc4\x8de\xc4\x8d\xc4\x97n\xc5\xb3 ir ingu\xc5\xa1\xc5\xb3 deportacij\xc4\x85 i\xc5\xa1 \xc4\x8ce\xc4\x8d\xc4\x97n\xc5\xb3-ingu\xc5\xa1\xc5\xb3 ATSR \xc4\xaf Kazachstan\xc4\x85. Po deportacij\xc5\xb3 pabaigos gr\xc4\xaf\xc5\xbeo \xc4\xaf dislokacijos viet\xc4\x85 Krasnodare._NEWLINE_1944 m. gegu\xc5\xbe\xc4\x97s 12-19 d. 25, 40 ir 290 \xc5\xa1auli\xc5\xb3 pulkai dalyvavo Krymo totori\xc5\xb3 deportacijoje._NEWLINE_1944 m. rugpj\xc5\xab\xc4\x8dio 12 d. divizija gavo nurodym\xc4\x85 persibazuoti \xc4\xaf Lietuvos teritorij\xc4\x85. Divizijos \xc5\xa1tabo dislokacijos vieta tapo Vilnius. 1944-1945 m. dalyvavo 1764 operacijose ir tur\xc4\x97jo 1413 kovini\xc5\xb3 susid\xc5\xabrim\xc5\xb3 su Lietuvos partizanais ir Armija Krajova._NEWLINE_Nuo 1944 m. gruod\xc5\xbeio 24 iki 1945 m. sausio 7 d. kartu su 136 NKVD vidaus kariuomen\xc4\x97s \xc5\xa1auli\xc5\xb3 pulku ir pasieni\xc4\x8di\xc5\xb3 padaliniu dalyvavo Armijos Krajovos dalinio, vadovaujamo "Komaro", sunaikinime Kernavo e\xc5\xbeero apylink\xc4\x97se (Trak\xc5\xb3 rajone)._NEWLINE_Vilniuje divizija liko ir po Antrojo pasaulinio karo pabaigos. Divizijos daliniai aktyviai kovojo su Lietuvos partizaniniu pasiprie\xc5\xa1inimo jud\xc4\x97jimu iki divizijos i\xc5\xa1formavimo 1951 m. rugpj\xc5\xab\xc4\x8dio 12 d.'